b'\n_START_ARTICLE_\nSioux Falls, Ju\xc5\xbena Dakota\n_START_PARAGRAPH_\nSioux Falls je najve\xc4\x87i grad u ameri\xc4\x8dkoj saveznoj dr\xc5\xbeavi Ju\xc5\xbenoj Dakoti i sjedi\xc5\xa1te okruga Minnehaha. Prema popisu stanovni\xc5\xa1tva iz 2000. grad je imao 123,975 stanovnika, a nalazi se u jugoisto\xc4\x8dnom dijelu Ju\xc5\xbene Dakote u blizini granica sa saveznim dr\xc5\xbeavama Minnesotom i Iowom._NEWLINE_Tijekom 20. stolje\xc4\x87a grad se \xc5\xa1irio kako je bio dom brojnih tvrtki za preradu mesa. U Sioux Fallsu se nalazi i jedno od najve\xc4\x87ih uzgajali\xc5\xa1ta stoke u SAD-u, a industrije koje se bave sto\xc4\x8darstvom i poljodjelstvom bile su glavni faktor \xc5\xa1irenja grada._NEWLINE_Sioux Falls je glavni bolni\xc4\x8dki centar za podru\xc4\x8dje isto\xc4\x8dne i centralne Ju\xc5\xbene Dakote, sjeverozapadne Iowe i jugozapadne Minnesote, a u njemu se nalazi i jedno od sredi\xc5\xa1ta banke Citibank, u kojoj je zaposlen najve\xc4\x87i broj gradskog stanovni\xc5\xa1tva. U rujnu 1992. \xc4\x8dasopis Money Magazine proglasio je ovaj grad najboljim mjestom za stanovanje u SAD-u, a godinu dana kasnije bio je i najpopularnija destinacija prema rezultatima ispitivanja u konkurenciji gradova s vi\xc5\xa1e od 100,000 stanovnika.'